На основу члана 32. Закона о локалној самоуправи („Сл.гл.РС“, бр: 129/07, 83/14, 101/16, 47/18), члана 28. и 29. Закона о пољопривредном земљишту („Сл.гл.РС“, бр: 62/06, 65/08-др. закон, 41/09, 112/15, 80/17 и 95/18-др. закон) и члана 40. Статута општине Косјерић („Сл.лист општине Косјерић“, бр: 3/19), Скупштина општине Косјерић је на седници одржаној дана 4. јуна 2020. године, донела следећу:

**ОДЛУКА**

**О МЕРАМА ЗАШТИТЕ ПОЉОПРИВРЕДНОГ ЗЕМЉИШТА**

**НА ТЕРИТОРИЈИ ОПШТИНЕ КОСЈЕРИЋ**

**I ОПШТЕ ОДРЕДБЕ**

**Члан 1.**

Овом Одлуком утврђују се мере заштите пољопривредног земљишта на територији општине Косјерић која се односи на:

-заштиту од пољске штете;

-заштиту од спаљивања органских остатака на пољопривредном земљишту и

-заштиту пољопривредног земљишта од мраза, града, пожара и др елементарних непогода.

**Члан 2.**

Заштита пољопривредног земљишта обухвата мере и активности које се предузимају са циљем очувања пољопривредног земљишта.

**Члан 3.**

Власник, закупац, односно корисник пољопривредног земљишта (у даљем тексту: корисник пољопривредног земљишта) дужан је да пољопривредно земљиште обрађује, примењује потребне агротехничке мере по принципима добре пољопривредне праксе, да се стара да не дође до умањења плодности земљишта све у циљу одржавања истог у функцији пољопривредне производње.

**II МЕРЕ ЗА ЗАШТИТУ ОД ПОЉСКЕ ШТЕТЕ И МЕРЕ ЗА ЗАШТИТУ ОД СПАЉИВАЊА ОРГАНСКИХ ОСТАТАКА НА ПОЉОПРИВРЕДНОМ ЗЕМЉИШТУ**

**Мере заштите од пољске штете**

**Члан 4.**

Пољска штета је уништавање и оштећење усева, садница и стабала засада, скинутог рода алата, опреме, пољопривредне механизације и др. док се налази на пољопривредном земљишту а које могу проузроковати смањење продуктивности, структуре и слојева пољопривредног земљишта, као и свако друго оштећење на пољопривредном земљишту.

**Члан 5.**

Ради заштите од пољске штете на пољопривредном земљишту, корисници пољопривредног земљишта дужни су да:

1.не уништавају или оштећују усеве, саднице и стабла засада, скинут род и пољопривредну механизацију и др. на свом и туђем пољопривредном земљишту;

2.не остављају стоку на пољопривредном земљишту без обезбеђеног надзора;

3.не прогоне и не напасају стоку преко, односно на туђем пољопривредном земљишту без одобрења корисника пољопривреденог земљишта;

4.не праве пешачке стазе и не прелазе запрежним или моторним возилима преко туђег пољопривредног земљишта без одобрења корисника пољопривредног земљишта;

5.не бацају или одлажу на свом или туђем пољопривредном земљишту отпадни материјал, камење, земљиште, корове и не бацају, одлажу или покопавају животињске лешеве;

6.не руше, уништавају или оштећују објекте (колиба, шупа и ограда др.), опрему, алате и др. који су у функцији коришћења пољопривредног земљишта;

7.не прекопавају и не преоравају већ постојеће пољске путеве на свом или туђем пољопривредном земљишту;

8.не уништавају на свом или туђем пољопривредном земљишту постављене ознаке и обележја;

9.не испуштају или одлажу отпадне воде, хемијска средства за третитање земљишта, усева и засада и друге опасне материје на свом или туђем пољопривредном земљишту;

10.по коришћењу биолошки неразградиве фолије, после скидања усева и засада исту уклоне а не да је заоравају на свом или туђем пољопривредном земљишту;

11.прописно саде воћне и шумске врсте водећи рачуна о хабитусу биљака тј. довољно далеко од граничних линија суседних парцела, како исте не би правиле штете граничним парцелама тј. пољопривредном земљишту у свом или туђем власништву;

12.редовно обрађују пољопривредно земљиште, у смислу спречавања коровских биљака на свом или туђем пољопривредном земљишту и уз путеве и канале који се граниче са парцелама корисника пољопривредног земљишта.

**Мере за заштиту од спаљивања органских остатака на пољопривредном земљишту**

**Члан 6.**

У циљу заштите од спаљивања органских остатака на пољопривредном земљишту, корисници пољопривредног земљишта дужни су да:

- уређују и одржавају пољопривредне површине, пољске путеве, међе и канале;

-пољске путеве одржавају тако да су проходни за пролаз ватрогасних возила;

-благовремено уклањају суве биљне остатке са пољопривредног земљишта;

-спречавају коровљење и обрастање пољопривредног земљишта вишегодишњим растињем.

**III МЕРЕ ЗА ЗАШТИТУ ПОЉОПРИВРЕДНОГ ЗЕМЉИШТА ОД МРАЗА, ГРАДА И ПОЖАРА**

**Мере за заштиту пољопривредног земљишта од мраза**

**Члан 7.**

Заштиту пољопривредног земљишта и биљака од мраза корисници пољопривредног земљишта могу спроводити применом:

1. Активних мера за заштиту од мраза и
2. Пасивних мера за заштиту од мраза.

**Члан 8.**

Активним мерама за заштиту од мраза спречава се губитак топлоте земљишта или се топлота доводи до биљке како би се температура биљке одржала изнад тачке мржњења.

**Члан 9.**

У активне мере заштите од мраза спадају: конзервација топлоте и додавање топлоте.

Конзервација топлоте подразумева задржавање топлоте коју земљиште емитује у приземном слоју ваздуха током ноћи. Ова мера се може извести на више начина: покривањем, замагљивањем, задимљавањем и орошавањем земљишта и биљака.

Додавање топлоте земљишту и биљкама подразумева довођење и емитовање топлотне енергије пољопривредном земљишту и биљкама.

**Члан 10.**

Пасивне мере за заштиту од мраза се користе како би се избегла опасност од мраза и оне се планирају и примењују много пре него што се појави опасност од мраза тако што се води рачуна о избору локације за сетву или садњу, постављањем природних или вештачких баријера, избор семена или садница отпорних на мраз или померањем времена сетве или садње садница.

**Мере за заштиту пољопривредног земљишта од града**

**Члан 11.**

Одредбом члана 12. Закона о одбрани од града („Сл.гл.Рс“, бр: 54/16 ), прописано је да је Републички центар одбране од града који се налази у оквиру Републичког хидрометереолошког завода, обавља послове противградне заштите, што значи да се на тај начин спроводи заштита пољопривредног земљишта и усева од дејства града.

Ипак корисници пољопривредног земљишта могу у циљу заштите пољопривредног земљишта, усева и засада од дејства града предузимати мере; постављање противградних мрежа или постављање пластеника или стакленика и др.

**Мере за заштиту пољопривредног земљишта од пожара**

**Члан 12.**

Мере за заштиту пољопривредног земљишта од пожара спроводе се у складу са одредбом члана 49. члана 50. Закона о заштити од пожара („Сл.гл.РС“, бр: 111/09, 20/15, 87/18, 87/18-др. закон) и одредбама Правилника о посебним мерама заштите од пожара у пољопривреди („Сл.гл.СРС“, бр: 27/84).

**IV ОБЈАВЉИВАЊЕ МЕРА**

Ова Одлука ступа на снагу даном доношења од стране Скупштине општине Косјерић и биће објављена у ''Службеном листу општине Косјерић''.

Скупштина општине Косјерић

Бр:320- 3/2020

Датум: 4. јун 2020. године

Председник Скупштине

Иван Ликић

О б р а з л о ж е њ е

Чланом 28. Закона о пољопривредном земљишту („Сл.гл.РС“, бр: 62/06, 65/08-др. закон, 41/09, 112/15, 80/17 и 95/18-др. закон) прописано је да јединице локалне самоуправе прописују мере за заштиту од пољске штете и мере за заштиту од спаљивања органских остатака на пољопривредном земљишту.

Чланом 29. Закона о пољопривредном земљишту („Сл.гл.РС“, бр: 62/06, 65/08-др. закон, 41/09, 112/15, 80/17 и 95/18-др. закон) прописано је да јединице локалне самоуправе прописују мере за заштиту пољопривредног земљишта од мраза, града, пожара и др. ел. непогода.

Како би општина Косјерић прописала наведене мере сходно Закону о пољопривредном земљишту, у горњем тексту би био предлог Одлуке о мерама заштите пољопривредног земљишта на територији општине Косјерић.

Одељење за привреду, локално економски развој, буџет и финансије